এয়ারপোর্ট রোডের কাছে খিলক্ষেত নেমে পড়ি। রাস্তার পূর্ব দিকে মান্নান প্লাজা, সেদিক রাস্তা ধরেই এগুতে হবে। একটা রিক্সা ঠিক করলাম, মামা ১০০/- চেয়ে বসলেন। কেন চাইলেন সেটা প্রথমে বুঝিনি। পরে রিক্সাওয়ালা মামা নিজেই ৮০/- বললেন। হাতঘড়ি দেখলাম, সময় মোটামুটি পার হয়ে যাচ্ছে। এমনিই বাজে প্রায় ৯টা। অনুষ্ঠান বুঝি শুরু হয়ে গেলো! রিক্সায় উঠে মনে মনে আওড়ালাম, দেখা যাক কতদূর যাওয়া হয়! রাস্তা ছিলো ভাঙা, আর পানিতে ভরা। বুঝতে বাকি নেই, মামা কেন ভাড়া এতো বেশি ধার্য করেন! পথ যেন আর শেষই হয় না। মামা বেশ কষ্ট করেই রিক্সা টানতে থাকলেন। একবার এই মোড় তো আরেকবার এই মোড়! ইচ্ছা করছিলো মামাকে নিয়ে ফিরে যাই আর অর্গানাইজারদের ফোন দিয়ে ক্রোধ মেটাই। রাজপাড়া ট্রান্সমিটার মোড়ে আসতেই ইভেন্টে দেখা লোগো সম্বলিত প্ল্যাকার্ড রাস্তায় গেড়ে দেয়া আছে। সেটা দেখে দেখেই আগাতে থাকলাম রিক্সা নিয়ে। মামাকে ভাড়া বুঝিয়ে দিয়ে ভেতরে ঢুকতেই ধাক্কা খেলাম। এ কি, এখনো তো কিছুই শুরু হয়নি। দীপ্ত টেলিভিশন থেকে লোক এসেছে, ওরা সেট ঠিক করা নিয়েই ব্যস্ত। অর্গানাইজার দেখেই জানতে চাইলেন আমি Participant কিনা। মাথা নাড়তেই বসার ব্যবস্থা হলো। প্যান্ডেলের মাঝে কিছু টেবিল, একটা স্টেজ। চেয়ার নিয়ে একটা টেবিলে আশ্রয় গেড়ে নিই।